עומרי בן הרוש

עומרי בן הרוש (נולד ב-7 במרץ 1990) הוא כדורגלן ישראלי, המשחק בעמדת הבלם והמגן השמאלי בהפועל כפר סבא.

קריירה
בן הרוש גדל במחלקת הנוער של מכבי נתניה, שם שיחק מגיל שמונה. ב-3 באוגוסט 2009 ערך את הופעת הבכורה שלו בקבוצה הבוגרת במשחק גביע הטוטו נגד בית"ר ירושלים כאשר נכנס כמחליף. את שערו הראשון של בן הרוש בקבוצה הבוגרת הוא הבקיע ב-30 בינואר 2010, בתיקו 3–3 נגד הפועל תל אביב, כאשר כבש את השער הראשון במשחק. את עונתו הראשונה בבוגרים של נתניה סיים בן הרוש עם שני שערים ב-16 הופעות בכל המסגרות.

בעונת 2010/2011 הפך בן הרוש לבורג מרכזי במכבי נתניה ורשם 35 הופעות בכל המסגרות, כולל שער בגביע הטוטו. בסוף עונה זו כבש בן הרוש ב-12 במאי 2012 את השער האחרון באצטדיון הקופסה לפני שנסגר ונהרס, שער ניצחון על בני סכנין בתוספת הזמן.

ב-24 בספטמבר 2012 חידש את חוזהו לעוד שלוש שנים במכבי נתניה, עם שכר של 90 אלף דולר בעונתו הראשונה של החוזה החדש ותוספת של 10 אלף דולר בכל שנה נוספת. ב-6 באפריל 2013 רשם בן הרוש את הופעת הליגה ה-100 שלו במכבי נתניה.

ב-11 ביולי 2013 חתם בן הרוש על חוזה לשלוש שנים עם אופציה לשנה נוספת במכבי תל אביב עבור סכום שמוערך ב-2.2 מיליון ש"ח. ב-30 ביולי 2013 ערך את הופעת הבכורה שלו במדי הקבוצה, כשנכנס כמחליף במשחק החוץ נגד פ.צ. בזל השווייצרית במסגרת מוקדמות ליגת האלופות. את שערו הראשון במדי הקבוצה כבש במשחק החוץ מול הפועל חיפה ב-23 בנובמבר 2013.

בעונת 2014/2015 זכה עם הצהובים בטרבל המקומי, עם זכיות באליפות המדינה, בגביע המדינה ובגביע הטוטו. בן הרוש פתח בהרכב מכבי בגמר גביע המדינה בו הביסה הקבוצה 2–6 את הפועל באר שבע.

ב-28 ביוני 2017 חתם בן הרוש לשנתיים במכבי חיפה. ב-16 בספטמבר 2017 כבש את שער הבכורה שלו במועדון, בניצחון 4–2 על הפועל רעננה.

ב-6 באוגוסט 2018 חתם בן הרוש בקבוצת לוקרן מליגת העל הבלגית. בן הרוש המשיך לשחק בשורותיה על אף שהקבוצה ירדה ליגה בתום העונה הראשונה שלו בה.

ב-22 בספטמבר 2020 חתם במ.ס. אשדוד.

ב-1 ביולי 2021 חתם בבני סכנין.

ב-18 באוגוסט 2022 חתם בסקציה נס ציונה.
ב-25 ביולי 2023 חתם בהפועל כפר סבא.

נבחרת ישראל
בשנת 2010 זומן בן הרוש לראשונה לנבחרת הצעירה של ישראל, למשחק נגד הנבחרת הצעירה של שוודיה, במסגרת מוקדמות יורו 2011 עד גיל 21, בו ניצחה ישראל 2–1. ב-11 ביוני 2013 ערך בן הרוש את הופעתו האחרונה בנבחרת הצעירה, בניצחון 1–0 על נבחרת אנגליה הצעירה במסגרת יורו 2013 עד גיל 21. בסך הכל רשם בן הרוש 21 הופעות בנבחרת הצעירה.

בשנת 2011 זומן בן הרוש לראשונה לנבחרת הבוגרת. את הופעת הבכורה שלו ערך ב-2 בספטמבר בהפסד 0–1 לנבחרת יוון במסגרת מוקדמות יורו 2012.

תארים
מכבי תל אביב
 אליפות ישראל: 2013/2014, 2014/2015
 גביע המדינה: 2014/2015
 גביע הטוטו: 2014/2015

קישורים חיצוניים

הערות שוליים

כדורגלנים ישראלים
מגני כדורגל ישראלים
בלמי כדורגל ישראלים
כדורגלני מכבי נתניה
כדורגלני מכבי תל אביב
כדורגלני מכבי חיפה
כדורגלני לוקרן
כדורגלני מועדון ספורט אשדוד
כדורגלני בני סכנין
כדורגלני סקציה נס ציונה
כדורגלני נבחרת ישראל
כדורגלנים ישראלים בבלגיה
נתניה: כדורגלנים
ישראלים שנולדו ב-1990